**Ministru kabineta noteikumu projekta “Grozījumi Ministru kabineta 2011. gada 20. septembra noteikumos Nr. 706 „Dabas parka “Pape” individuālie aizsardzības un izmantošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma “Par īpaši aizsargājamām dabas teritorijām” 14.panta otrā daļa un 17.panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Analizējot pēdējos gados Latvijā notikušās militārās mācības un ņemot vērā Nacionālo bruņoto spēku attīstības plānus, Aizsardzības ministrija ir konstatējusi nepieciešamību pilnveidot normatīvos aktus, kas noteiktu Nacionālo bruņoto spēku militārās aviācijas poligonu drošu ekspluatāciju.Aizsardzības ministrijas valdījumā un turējumā šobrīd atrodas dažāda militārā infrastruktūra, kurā regulāri notiek militārās mācības, kas saistītas ar gaisa telpas izmantošanu virs šīs infrastruktūras. Tā, piemēram, šobrīd Šķēdes militārās aviācijas poligons tiek izmantots pretgaisa aizsardzības mācībām. Bez Nacionālajiem bruņotajiem spēkiem militāros poligonus kopēju militāro mācību laikā regulāri izmanto arī citu Ziemeļatlantijas līguma organizācijas (turpmāk – NATO) un Eiropas Savienības (turpmāk – ES) valstu bruņotie spēki, jo tie ir vienīgie pretgaisa aizsardzības un tuvā gaisa atbalsta militārie poligoni Baltijas reģionā. Ja Latvijā nebūs pretgaisa aizsardzības šaušanas militārā poligona, Nacionālie bruņotie spēki (un šeit atrodošas ārvalstu bruņoto spēku vienības) nevarēs uzturēt un nodrošināt valsts pretgaisa aizsardzības spējas. Tas samazina Latvijā atrodošos ārvalstu bruņoto spēku kvalifikāciju, kā arī Nacionāliem bruņotajiem spēkiem būs jāmeklē pretgaisa aizsardzības mācību iespējas ārvalstīs (tērējot ievērojamus valsts budžeta līdzekļus kaujas tehniskas transportēšanai un ārvalstu poligonu izmantošanai).Lai varētu norisināties droša pretgaisa aizsardzības šaušana ir nepieciešama attiecīga (šķēršļiem (pielikumos noteikta apjoma būvju un ierīču) brīva) sauszemes, jūras un gaisa telpa. Līdz šim Nacionālo bruņoto spēku pretgaisa aizsardzības mācības ir norisinājušās tikai Šķēdes militārās aviācijas poligonā. Taču līdz ar vēja parku attīstības un ierosinājumu ogļūdeņražu izpētes un ieguves licences laukuma noteikšanai Šķēdes apkārtnē un Liepājas ostas un piekrastes attīstības plāniem (Šķēdes militārās aviācijas poligons netika iekļauts Ministru kabineta 2015. gada 29. septembra noteikumu Nr. 542 “Kārtība, kādā pieprasa un saņem Aizsardzības ministrijas atļauju būvēt, ierīkot un izvietot konkrētu militāro lidlauku un militārās aviācijas poligonu darbības drošībai potenciāli bīstamus objektus un veic to uzskaiti” (VSS-20), jo par to netika panākta vienošanās ar Satiksmes ministriju un Liepājas pašvaldību) Aizsardzības ministrija piedāvā veidot alternatīvu militārās aviācijas poligonu, kas atrastos Jūrmalciemā. Izvērtējot alternatīvas vietas Šķēdes militārās aviācijas poligona izveidei, Jūrmalciems tika atzīts par vispiemērotāko, veicot analīzi, kas tika balstīta uz šādiem kritērijiem:* Ir iespējams izveidot pretgaisa aizsardzības mācību šaušanai nepieciešamos sauszemes, jūras un gaisa telpas parametrus (t.sk. gaisa operāciju un ieroču darbības zonas drošību), minimāli ietekmējot jūras un gaisa telpas privātos un komerciālos lietotājus (neietekmējot Liepājas ostas un Liepājas lidostas darbību, kā arī neskarot peldlīdzekļu un gaisa kuģu komerciālos un tranzīta maršrutus).
* Plānotā poligona un tā apkārtnē nepastāv augstas celtnes, gaismas avoti, vai citas iekārtas un būves, kas apdraudētu militāro lidaparātu darbību zemos augstumos (aviācijas drošības aspekts). Papes dabas parka normatīvais regulējums jau šobrīd paredz dažādus ierobežojumus attiecībā uz dažāda rakstura būvēm un iekārtām dabas parka teritorijā.
* Plānotā poligona sauszemes teritorija atrodas pie jūras un ir piemērota pretgaisa aizsardzības mācību drošas šaušanas pozīcijai –virzienā no kāpām (piekrastes) uz jūru neatrodas koki vai citi dabiski vai mākslīgi šķēršļi, kas varētu ietekmēt šaušanas drošību. Plānotā poligona sauszemes teritorijas apkārtne ir neapdzīvota vai maz apdzīvota, kas atbilsts pretgaisa šaušanas drošības risku novērtējumam. Tā pat arī plānotā poligona sauszemes teritorijas apkārtnē ir degradēta vide – sagruvušas un pamestas PSRS armijas ēku drupas, kam nav ne tautsaimnieciskas ne kultūrvēsturiskas nozīmes.
* Netālu no plānotā poligona sauszemes teritorijas jau atrodas NBS objekts (kadastra Nr. 6478019017), kas kalpos kā atbalsta bāze pretgaisa aizsardzības mācību organizēšanai.
* Izvēlētā vieta un mācību laiki, negatīvi neietekmē, ne vides aizsardzības prasības, ne tautsaimniecības attīstību.

Attiecīgie kritēriji tika analizēti sanāksmēs ar Satiksmes ministriju, Ekonomikas ministriju, Valsts aģentūru „Civilās aviācijas aģentūra”, VAS „Latvijas Jūras administrācija”, Liepājas, Nīcas un Rucavas pašvaldībām. 2016.gada 26. septembrī un Vides aizsardzības un reģionālās attīstības ministriju , Dabas aizsardzības pārvaldi un Valsts vides dienestu 2016.gada 8.septembrī.Jūrmalciema militārās aviācijas poligona sauszemes un jūras sadaļa, kā arī izmantojamā gaisa telpa atrodas gan dabas parku “Pape” un “Bernāti” teritorijā, gan aizsargājamās jūras teritorijas “Nida–Pērkone” teritorijā. Jūrmalciema militārās aviācijas poligona sauszemes un jūras sadaļas teritorija tiks noteikta ar saistīto Ministru kabineta noteikumu projektu “Grozījumi Ministru kabineta 2015. gada 29. septembra noteikumos Nr. 542 “Kārtība, kādā pieprasa un saņem Aizsardzības ministrijas atļauju būvēt, ierīkot un izvietot konkrētu militāro lidlauku un militārās aviācijas poligonu darbības drošībai potenciāli bīstamus objektus un veic to uzskaiti”” (VSS-100).Lai izstrādātu Jūrmalciema militārās aviācijas poligona darbības juridisko pamatojumu, tiek grozīti Ministru kabineta 2011. gada 20. septembra noteikumu Nr. 706 „Dabas parka „Pape” individuālie aizsardzības un izmantošanas noteikumi” nosakot, ka Jūrmalciema militārās aviācijas poligonā, var notikt pretgaisa aizsardzības šaušanas mācības, kuru laikā pretgaisa aizsardzības šaušana var notikt tikai laika posmā no 1.jūnija līdz 30.jūnijam. Proti, pretgaisa aizsardzības šaušanas mācību sagatavošanās priekšdarbi un pēcdarbi, var notikt arī laika posmā pirms 1.jūnija un pēc 30.jūnija, taču pati pretgaisa aizsardzības (dzīvā) šaušana var notikt tikai noradītajā termiņā. Tā pat arī grozījumi Ministru kabineta 2011. gada 20. septembra noteikumu Nr. 706 „Dabas parka „Pape” individuālie aizsardzības un izmantošanas noteikumi” nosaka, ka Jūrmalciema militārās aviācijas poligonā var veikt tikai pretgaisa aizsardzības šaušanas mācības (nevar veikt, piemēram, strēlnieku ieroču vai kāpurķēžu tehnikas mācības).Aizsardzības ministrija ir izvērtējusi Ministru kabineta noteikumu projekta “Grozījums Ministru kabineta 2011. gada 20. septembra noteikumos Nr. 706 „Dabas parka “Pape” individuālie aizsardzības un izmantošanas noteikumi” (VSS-99) atbilstību Aizsargjosla likuma, Ministru kabineta 2011. gada 20. septembra noteikumu Nr. 706 "Dabas parka "Pape" individuālie aizsardzības un izmantošanas noteikumi", Ministru kabineta 2011.gada 23. augusta noteikumos Nr.652 “Aizsargājamās jūras teritorijas “Nida–Pērkone” individuālie aizsardzības un izmantošanas noteikumi” un Ministru kabineta 2004.gada 8.aprīlī noteikumos Nr.273 “Dabas parka “Bernāti” individuālie aizsardzības un izmantošanas noteikumi” normatīvajam regulējumam un secinājusi, ka nav konstatējamas pretrunas ar tajos noteiktajiem aizliegumiem un ierobežojumiem. Tāpat arī Veicot pretgaisa aizsardzības šaušanas mācības tiks ievērotas visas Jūrmalciema poligona atrašanās vietu regulējošas Aizsargjosla likuma, Ministru kabineta 2011. gada 20. septembra noteikumu Nr. 706 "Dabas parka "Pape" individuālie aizsardzības un izmantošanas noteikumi", Ministru kabineta 2011.gada 23. augusta noteikumos Nr.652 “Aizsargājamās jūras teritorijas “Nida–Pērkone” individuālie aizsardzības un izmantošanas noteikumi” un Ministru kabineta 2004.gada 8.aprīlī noteikumos Nr.273 “Dabas parka “Bernāti” individuālie aizsardzības un izmantošanas noteikumi” noteiktās prasības.Pretgaisa aizsardzības šaušanas mācību pozīciju izvietošanai nav nepieciešams celt patstāvīgas būves celtniecība, izcirst kokus vai veikt cita veida zemes transformāciju. Jūrmalciema militārās aviācijas poligonā teritorija mācību šaušanai būtu izmantojama īslaicīgi noteiktā laika posmā (ārpus zivju nārsta, putnu ligzdošanas, mazuļu audzēšanas, ziemošanas un migrācijas laika) – pēc iespējas mazāk ietekmējot dabas parka “Pape” kā arī aizsargājamās jūras teritorijas “Nida–Pērkone” vides aizsardzības prasības). Grozījums normatīvajā aktā ļaus rīkot pretgaisa aizsardzības šaušanas mācības Jūrmalciemā, vienlaicīgi sabalansējot tās ar vides aizsardzības prasībām. Proti, lai negatīvi neietekmētu Papes dabas parkā un aizsargājamā jūras teritorijā “Nida–Pērkone” esošo floru un faunu, pretgaisa aizsardzības šaušanas Jūrmalciema militārās aviācijas poligonā var notikt laika posmā no 1. jūnija līdz 30.jūnijam. Šaušana ar pretgaisa aizsardzības ieročiem notiek no platformas – paaugstinājuma kāpās jūras virzienā uz augšu. Pretgaisa aizsardzības ieroča sistēmas palaišanas vietā skaņas decibeli ir 164 dB un trokšņa ilgums 75 milisekundes. Mācību laikā no pretgaisa aizsardzības ieroča tiek veikti vidēji pieci šāviņi dienā. Nacionālie bruņotie spēki teritorijā ap pretgaisa aizsardzības ieroča šaušanas vietu (tiks izmantota esošās, valsts akciju sabiedrībai „Latvijas valsts meži” piederošās teritorijas (kadastra Nr. 64780190156 daļa) nodrošina ugunsdrošības pasākumus, kā arī visu izmantoto priekšmetu savākšanu un aizvešanu pēc mācību beigām. Piekļūšana šaušanas pozīcijai notiek ar militāro tehniku, izmantojot esošos servitūtu ceļus vai piekrasti.Nacionālie bruņotie spēki ne vēlāk kā 2 mēnešus pirms plānotajām pretgaisa aizsardzības mācībām informēs Dabas aizsardzības pārvaldi (turpmāk – DAP), Liepājas, Nīcas un Rucavas pašvaldības, kā arī attiecīgos sabiedriskos mēdijus. Vismaz 10 dienas pirms plānotajām pretgaisa aizsardzības mācībām pie plānotā poligona pienākošajiem piebraucamajiem ceļiem un tuvumā esošajām atpūtas vietām, NBS izvietos informatīvus stendus par plānoto mācību laiku un ierobežojamo teritoriju. Pretgaisa aizsardzības mācību laikā plānotā poligona teritorija tiks norobežota un NBS veiks kontroli, lai nenotiktu nesakcionēta ieklušana (nodrošinās poligona teritorijas apķēdējumu). Notiekumi tiek papildināti ar jaunu punktu šādā redakcijā: “15.12.4.4. kabeļu elektrolīniju būvniecībai.” Pamatojums: Atbilstoši spēkā esošajiem Ministru kabineta 2011.gada 20.septembra noteikumiem Nr.706 “Dabas parka “Pape” individuālie aizsardzības un izmantošanas noteikumi” 15.12.apakšpunkts dabas lieguma zonā aizliedz veikt darbības, kuru rezultātā tiek mainīta zemes lietošanas kategorija, vienlaikus nosakot izņēmumus. Viens no minētajiem izņēmumiem ir ceļu, inženierkomunikāciju un citu inženierbūvju restaurācija un rekonstrukcija, ja tiek mainīts trases platums un novietojums. Noteikumi neparedz izņēmumu jaunu inženierkomunikāciju būvniecībai. Dabas parka “Pape” teritorijā ir aktuāls jautājums par elektrolīnijas izbūvi starp Papes un Nidas ciemu. Līdz ar to nepieciešams papildināt noteikumus ar punktu, kas izņēmuma gadījumā pieļautu jaunas elektrolīnijas izbūvi. Ņemot vērā potenciālo elektrolīniju būvniecības ietekmi un aizsargjoslu likumā noteiktās aizsargjoslas gar elektriskajiem tīkliem un tajās noteiktos uzturēšanas nosacījumus, pieļaujama tikai kabeļu elektrolīniju būvniecības, saskaņojot to ar Dabas aizsardzības pārvaldi.Noteikumu 9.12.apakšpunktu tiek papildināts ar otro teikumu, izsakot apakšpunktu šādā jaunā redakcijā: “9.12. novietot dzīvojamās piekabes, pagaidu un saliekamās būves ārpus šim nolūkam paredzētām vietām, saskaņā ar vietējās pašvaldības teritorijas plānojumu speciāli ierīkotām vietām un īpaši norādītām vietām, kā arī pagalmiem. Aizliegums neattiecas uz Papes Ornitoloģiskās stacijas pētījumu un monitoringa nodrošināšanai nepieciešamo konstrukciju, pagaidu un saliekamo būvju izvietošanu dabas parka teritorijā;”. Pamatojums: Darbības programmas “Izaugsme un nodarbinātība” 5.4.2. specifiskā atbalsta mērķa “Nodrošināt vides monitoringa un kontroles sistēmas attīstību un savlaicīgu vides risku novēršanu, kā arī sabiedrības līdzdalību vides pārvaldībā” 5.4.2.2. pasākuma “Vides monitoringa un kontroles sistēmas attīstība un sabiedrības līdzdalības vides pārvaldībā veicināšana” ietvaros DAP plānojusi darbību “Migrējošo sikspārņu un putnu monitoringa tehniskais nodrošinājums”, kuras ietvaros paredzēta stacionārā murda un ķeramo tīklu Papes Ornitoloģiskajai stacijai iegāde un uzstādīšana. |
| 3. | Projekta izstrādē iesaistītās institūcijas | Aizsardzības ministrija, Nacionālie bruņotie spēki, Valsts aizsardzības militāro objektu un iepirkumu centrs, Vides aizsardzības un reģionālās attīstības ministrija, Dabas aizsardzības pārvalde, Valsts vides dienests.Projekts tika izskatīts un konceptuāli atbalstīts Dabas parka “Pape” konsultatīvās padomes sēdes pirmajā sanāksmē 2017.gada 27.jūlijā (protokols Nr.1.12/1/2017-P). |
| 4. | Cita informācija | Projektā paredzētie uzdevumi tiks īstenoti Nacionālo bruņoto spēku ikgadējā budžeta ietvaros (apakšprogrammu 22.10.00. „Starptautisko operāciju un Nacionālo bruņoto spēku personālsastāva centralizētais atalgojums” un 22.12.00. „Nacionālo bruņoto spēku uzturēšana” ietvaros).  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Informācija par projekta skarto zemes īpašnieku skaitu atsevišķi netiek apkopota un uzkrāta.Indivīds, kura tiesības ir aizskartas ar speciālo nosacījumu noteikšanu, var sūdzēties tiesā.  |
| 2. | Tiesiskā regulējuma ietekme uz tautsaimniecību un administratīvo slogu | Mācību loģistikā tiks izmantota Liepājas osta un lidosta.Ārvalstu mācību dalībnieki izmantos Liepājas (un iespējams Rucavas un Nīcas novadu) tūrisma un ēdināšanas infrastruktūru.Iespējams nākotnē Aizsardzības ministrijas līdzekļi tiks izmantoti servitūtu ceļu uzturēšanai (lai nacionālo bruņoto spēku tehnika varētu piebraukt šaušanas pozīcijai). |
| 3. | Administratīvo izmaksu monetārs novērtējums | Nav attiecināms  |
| 4. | Cita informācija | Nav attiecināms  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav attiecināms.  |
| 2. | Atbildīgā institūcija | Nav attiecināms  |
| 3. | Cita informācija | Vienlaicīgi virzāmi, izskatāmi un spēkā stājas grozījumi Ministru kabineta 2015.gada 1.oktobra noteikumos Nr. 542 “Kārtība, kādā pieprasa un saņem Aizsardzības ministrijas atļauju būvēt, ierīkot un izvietot konkrētu militāro lidlauku un militārās aviācijas poligonu darbības drošībai potenciāli bīstamus objektus un veic to uzskaiti” (VSS-100). Šīs projekts noteiks precīzu Jūrmalciema militārās aviācijas poligona atrašanās vietu (sauszemes un jūras teritoriju). |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts pieejams sabiedrībai Aizsardzības ministrijas mājaslapas sadaļā „Sabiedrības līdzdalība”. |
| 2. | Sabiedrības līdzdalība projekta izstrādē  | Atzinumus par projektu sniedza - Latvijas Pašvaldību savienība, Nīcas novada dome, Rucavas novada dome, Liepājas speciālās ekonomiskās zonas pārvalde, Latvijas Dabas fonds un Latvijas Ornitoloģijas biedrība. |
| 3. | Sabiedrības līdzdalības rezultāti  | Atzinumu sniegušas organizācijas un biedrības ir uzaicinātas piedalīties projekta starpinstitūciju saskaņošanas sanāksmē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Anotācijas III un V sadaļa – projekts šo jomu neskar.

Aizsardzības ministrs R.Bergmanis

Vīza: valsts sekretārs J.Garisons

23.08.2016. 11:07

1984

Edgars Svarenieks

Aizsardzības ministrijas Krīzes vadības departamenta direktora vietnieks –

Civilmilitārās sadarbības nodaļas vadītājs

tālr.: 67335029, e-pasta adrese: edgars.svarenieks@mod.gov.lv